KS Daily View วันที่ 10 ก.พ. 2565
10 กุมภาพันธ์ 2565

ตลาดต่างประเทศ: ตลาดหุ้นสหรัฐฯ ดัชนี S&P500 +1.45% และดัชนี Nasdaq +2.08% หลังมีแรงซื้อหุ้นกลุ่มเทคโนโลยีเข้ามาอย่างต่อเนื่อง จากผลประกอบการโดยรวมที่ยังออกมาแข็งแกร่งและ Bond Yield อายุ 10 ปีปรับตัวลงเล็กน้อยมาแถวระดับ 1.9% อย่างไรก็ตามเราคาดว่าตลาดยังมีความผันผวนสูงจากปัญหาเงินเฟ้อระดับสูงสุดในรอบ 40 ปีและนโยบายการเงินที่เข้มงวดในการพยายามควบคุมเงินเฟ้อของธนาคารกลางสำคัญทั่วโลก.
ตลาดในประเทศ: คณะกรรมการนโยบายการเงิน (กนง.) มีมติเอกฉันท์คงดอกเบี้ยนโยบายที่ 0.50% ตามคาด เนื่องจากประเมินว่าเศรษฐกิจไทยมีแนวโน้มฟื้นตัวต่อเนื่องและดีกว่าที่คาด จากการกลับมาเปิดรับนักท่องเที่ยวแบบไม่กักตัวเร็วกว่าที่คาด ขณะที่ความเสี่ยงลดลงและผลกระทบจากโอไมครอนมีแนวโน้มอยู่ในวงจำกัด โดยจำนวนผู้ป่วยอาการหนักยังคงอยู่ในระดับต่ำ ทั้งนี้ ธปท. คาดเศรษฐกิจไทยกลับสู่ระดับก่อนเกิดโควิดในช่วงปลายปี นี้-ต้นปีหน้า อย่างไรก็ตาม ธปท. ประเมินว่าเงินเฟ้อในปีนี้มีแนวโน้มสูงกว่าที่เคยคาดการณ์ไว้และอาจสูงกว่ากรอบเป้าหมายของ ธปท. ในช่วงแรกของปี เนื่องจากราคาพลังงานและอาหารสดที่เพิ่มขึ้น รวมทั้งสถานการณ์คอขวดภาคอุปทานที่อาจยืดเยื้อกว่าคาด ขณะที่แรงกดดันจากเงินเฟ้อด้านอุปสงค์ (Demand pull) ยังคงอยู่ในระดับต่ำ อย่างไรก็ตาม โดยรวม ธปท. ยังประเมินว่าเงินเฟ้อเฉลี่ยทั้งปี และเงินเฟ้อระยะกลางยังคงอยู่ในกรอบเป้าหมาย ทั้งนี้ ธปท. ระบุว่าจำเป็นต้องดำเนินนโยบายแบบสมดุลระหว่างการฟื้นตัวของเศรษฐกิจกับการจัดการเงินเฟ้อ และปัจจุบันยังไม่เห็นสัญญาณเงินเฟ้อในวงกว้าง (Broad-based) ห้องค้ากสิกรไทยประเมินว่า กนง. จะคงดอกเบี้ยนโยบายต่อเนื่องในปีนี้ โดยคาดว่า ธปท. จะพิจารณาถึงการขึ้นดอกเบี้ยเมื่อเศรษฐกิจไทยกลับสู่ระดับก่อนเกิดโควิด
ภาพการลงทุนตลาดหุ้นไทยเรายังคงมีมุมมองบวกต่อการลงทุนจากการฟื้นตัวเศรษฐกิจภายในประเทศ ลักษณะของตลาดที่มีน้ำหนักอยู่ในหุ้นกลุ่ม Value สูงซึ่งเรามองว่ากลุ่มดังกล่าวจะสามารถทนทานได้ดีกว่าในช่วง tightening cycle เมื่อเปรียบเทียบกับกลุ่ม growth ที่จะมีความเปราะบางหากรายงานกำไรออกมาต่ำกว่าคาดมีโอกาสที่จะถูกนักลงทุนเทขายหนักได้อย่างที่เกิดขึ้นในหุ้นต่างประเทศเช่น Netflix และ Meta หรืออย่างในประเทศเชน KCE เป็นต้น อย่างไรก็ตามเรามองว่าการบริหารจัดการความเสี่ยงมีความสำคัญมากขึ้นในช่วงที่มีความผันผวนสูงตอนนี้ แนะนำให้ขายทำกำไรหุ้นกลุ่ม growth และเพิ่มสัดส่วนเงินสดในพอร์ตมากขึ้นเพื่อหาโอกาสในการลงทุนยามตลาดผันผวนอีกครั้ง.
มุมมองตลาดหุ้น SET คาด 1700-10  หุ้นแนะนำ BAFS
Top pick: BAFS (ราคาพื้นฐาน 33.52 บาท). เราคาดงบ 4Q21 จะขาดทุนลดลงและจะเริ่มฟื้นตัวดีขึ้นในปีนี้ โดยเราคาดว่าบริษัทฯ จะสามารถจัดหาอุปทานเชื้อเพลิงเพิ่มเติมให้กับท่อเชื้อเพลิงสายเหนือได้ในปีนี้จะเป็นตัวผลักดันสำคัญต่อราคาหุ้น นอกจากนี้ระดับมูลค่ายังน่าสนใจ market cap. ยังต่ำกว่า pre-covid (สิ้นปี 2019) อยู่ประมาณ 7% เปรียบเทียบกับหุ้นกลุ่มที่เกี่ยวข้องกับการท่องเที่ยวที่ market cap. เฉลี่ยสูงกว่า pre-covid 3%.
รายงานตัวเลขเศรษฐกิจ
วันพฤหัสฯ ติดตาม ตัวเลขดัชนีความเชื่อมั่นผู้บริโภคของไทย ดัชนี PPI ของญี่ปุ่นเดือน ม.ค. คาด +0.4% MoM และ +8.2% YoY ตัวเลข Inflation ของสหรัฐฯ เดือน ม.ค. คาด +0.5% MoM และ +7.3% YoY ตัวเลข Core Inflation ของสหรัฐฯ เดือน ม.ค. คาด +0.5% MoM และ +5.9% YoY ตัวเลขการขอรับสวัสดิการว่างงานของสหรัฐฯ รายสัปดาห์คาด +2.5 แสนคน และรายงานภาวะตลาดน้ำมันเดือน ม.ค. ของ OPEC
วันศุกร์ ติดตาม ตัวเลข Loan growth ของจีนเดือน ม.ค. คาด +11.9% YoY ยอดขายรถยนต์ของจีนเดือน ม.ค. คาด -0.7% YoY ตัวเลข GDP 4Q21 ของอังกฤษคาด +1.1% QoQ และ +6.5% YoY รายงานภาวะตลาดน้ำมันเดือน ม.ค. ของ IEA ตัวเลข Michigan Consumer Sentiment เดือน ม.ค. คาด 67.5 จุด (+0.4% MoM) และรายงาน Fed monetary policy report ที่เสนอต่อสภาคองเกรส